Manchester United vil starte damelag
Det annonserer klubben på sine egne sider. De fem andre blant de «seks store klubbene» i England har damelag fra før. «Norske» Chelsea var sist ute i 1992 blant dem. VG+: Slik er Man. Utd verdens rikeste klubb - uten å være best – Vi er glade for å annonsere at klubben vil starte et damelag, forteller Ed Woodward, formann i Manchester United . Manchester United har søkt om å få spille i Womens Super League 2. – Manchester Uniteds damelag må bygges på samme prinsipper som herrenes A-lag, og vi må gi akademispillere en tydelig vei til toppfotball i klubben, mener Woodward. Landslagsspiller Caroline Graham Hansen jubler over nyheten. – Dette her er stort. Jeg har alltid hatt en drøm om å kunne spille for United. Det er min barndomsklubb, men det har liksom måttet bli med drømmen ettersom de ikke hadde noe kvinnelag. Så dagens nyhet gjør meg utrolig stolt og glad, sier hun til TV 2. Går søknaden i orden vil damelaget ha treningssenter på The Cliff. Tidligere Manchester United-spiller Phil Neville har tidligere kritisert sin gamle klubb for å ikke ha damelag. Neville er nå landslagstrener for kvinnene i England. De aller fleste store klubbene i Europa har lag på både herre- og damesiden. Juventus startet damelag, med norske Ingvild Isaksen på laget, i sommer med stor suksess. Barcelona, PSG, Chelsea, Wolfsburg og Manchester City er blant de største damelagene i Europa. Europas beste lag de siste årene, Real Madrid, varslet i høst at de ønsker å starte damelag. Norges beste herreklubb, Rosenborg, avventer foreløpig å starte damelag.
Manchester United har søkt til det engelske fotballforbundet om å få starte opp et damelag.